Broj:711-I-455-P-70-20/21-02-12

Zagreb, 26. veljače 2021.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11, 12/12, 126/12, 48/13 i 57/15, u daljnjem tekstu: ZSSI), **povodom neanonimne prijave podnesene protiv dužnosnika Željka Reinera, potpredsjednika Hrvatskog sabora,** na 117. sjednici, održanoj 26. veljače 2021. donosi sljedeću:

**ODLUKU**

**Postupak za odlučivanje o sukobu interesa protiv dužnosnika Željka Reinera, potpredsjednika Hrvatskog sabora, neće se pokrenuti, s obzirom da navodi iz zaprimljene prijave, u vezi okolnosti prijavljivanja članstva u Viteškom Redu Svetoga Groba Jeruzalemskog u izvješću o imovinskom stanju dužnosnika, ne upućuju na moguću povredu odredaba ZSSI-a počinjenu od strane navedenog dužnosnika.**

Obrazloženje

Povjerenstvu je dana 25. veljače 2020. podnesena neanonimna prijava mogućeg sukoba interesa protiv dužnosnika Željka Reinera, potpredsjednika Hrvatskoga sabora, zaprimljena u knjizi ulazne pošte Povjerenstva pod poslovnim brojem 711-U-1024-P-70/20-01-5, povodom koje je otvoren predmet broj P-70/20.

U prijavi se u bitnom navodi da je dužnosnik povrijedio odredbu članka 8. stavka 1. ZSSI-a. Nadalje obrazlaže da je u propisanom obrascu izvješća o imovinskom stanju dužnosnika predviđena i rubrika „Ostala članstva i funkcije dužnosnika u drugim pravnim osobama, udruženjima i organizacijama" te ukoliko je dužnosnik član ili obnaša neku funkciju u drugoj pravnoj osobi, udruženju ili organizaciji isto mora navesti u predviđenoj rubrici.

Podnositelj upućuje da je Povjerenstvo dalo potvrdan odgovor da se članstva u udrugama upisanima u Registar udruga Republike Hrvatske moraju prijaviti u Izvješću o imovinskom stanju pod rubrikom „Ostala članstva i funkcije dužnosnika u drugim pravnim osobama, udruženjima i organizacijama“. Navodi da se u javnosti se pojavila informacija da je Željko Reiner, potpredsjednik Hrvatskog sabora, član udruge u javnosti poznate kao Red Svetoga Groba Jeruzalemskog te je navedeni podatak bio dužan unijeti u imovinsku karticu.

Člankom 39. stavkom 1. i stavkom 4. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika, pri čemu se podnositelju prijave jamči zaštita anonimnosti. Sukladno članku 39. stavku 2. ZSSI-a, Povjerenstvo obvezno pokreće postupak iz svoje nadležnosti samo na osobni zahtjev dužnosnika.

Člankom 39. stavkom 4. ZSSI-a podnositelju prijave jamči se zaštita anonimnosti.

Člankom 3. ZSSI-a propisano je tko se smatra dužnosnikom u smislu navedenog Zakona i na koje osobe se navedeni Zakon primjenjuje. Time je ujedno određen i krug osoba na koje se navedeni zakon primjenjuje, odnosno djelokrug samog Povjerenstva.

Člankom 3. stavkom 1. podstavkom 2. ZSSI-a propisano je da su predsjednik i potpredsjednici Hrvatskoga sabora dužnosnici u smislu navedenog Zakona. Stoga je i Željko Reiner, povodom obnašanja dužnosti potpredsjednika Hrvatskog sabora dužnosnik, slijedom čega je obvezan postupati sukladno odredbama ZSSI-a.

Člankom 8. stavkom 1. ZSSI-a propisana je obveza dužnosnika da u roku od 30 dana od dana stupanja na dužnost podnesu Povjerenstvu izvješće s podacima o dužnosti koju obavljaju profesionalno ili neprofesionalno, o ostalim dužnostima koje obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan.

Člankom 8. stavkom 2. ZSSI-a propisano je da su dužnosnici obvezni u roku od 30 dana po prestanku obnašanja javne dužnosti podnijeti izvješće Povjerenstvu o svojoj imovini, a ako je tijekom obnašanja javne dužnosti došlo do bitne promjene glede imovinskog stanja, dužni su o tome podnijeti izvješće Povjerenstvu, istekom godine u kojoj je promjena nastupila.

Člankom 8. stavkom 9. ZSSI-a propisano je da obrazac izvješća propisuje Povjerenstvo.

Povjerenstvo je, sukladno gore navedenom, sadržaj obrasca izvješća o imovinskom stanju utvrdilo Odlukom o utvrđivanju sadržaja obrasca Izvješća o imovinskom stanju, koju je donijelo na 79. sjednici, održanoj 31. prosinca 2014. Odluka je objavljena u „Narodnim novinama“ broj 4/15. Navedenom odlukom utvrđen je sadržaj novog obrasca Izvješća o imovinskom stanju dužnosnika. Obrazac Izvješća prilog je navedene Odluke i čini njen sastavni dio.

Predmetnom odlukom utvrđeno je da su dužnosnici i ostali obveznici podnošenja izvješća o imovinskom stanju iz članka 3. ZSSI-a obvezni podnositi izvješća o imovinskom stanju isključivo na elektroničkom obrascu Izvješća, koji je dostupan na internetskoj stranici Povjerenstva www.sukobinteresa.hr. Odlukom je također utvrđeno kako će način popunjavanja obrasca Izvješća biti detaljno utvrđen posebnom uputom koja će biti objavljena na internetskoj stranici Povjerenstva. Odluka je stupila na snagu danom donošenja, a počela se primjenjivati od 15. siječnja 2015. godine.

U propisanom obrascu predviđena je rubrika „Ostala članstva i funkcije dužnosnika u drugim pravnim osobama, udruženjima i organizacijama“. Sukladno Uputi za popunjavanje obrasca izvješća o imovinskom stanju dužnosnika, objavljenoj na internetskoj stranici Povjerenstva, ukoliko je dužnosnik član ili obnaša neku funkciju u drugoj pravnoj osobi, udruženju i organizaciji, istu okolnost upisuje u navedenoj rubrici. Nakon odabira opcije „Postoji“, dužnosniku se otvaraju polja u koja je u obvezi unijeti slijedeće podatke: naziv i OIB pravne osobe, sjedište pravne osobe (grad), datum stupanja u članstvo i datum istupanja iz članstva te funkciju (ukoliko dužnosnik obnaša jednu ili više funkcija u pravnoj osobi u ovo polje treba unijeti puni naziv svih funkcija).

Uvidom u internetske stranice Zagrebačke nadbiskupije utvrđeno je kako je 13. svibnja 2017. svečanim obredom i euharistijskim slavljem u zagrebačkoj katedrali oviteženo jedanaest novih vitezova hrvatske Magistralne delegacije Viteškog reda. Svečani obred predvodili su Veliki meštar Viteškoga reda Svetoga groba jeruzalemskog kardinal Edwin Frederick O’Brien i Veliki prior za Magistralnu delegaciju Reda u Hrvatskoj zagrebački nadbiskup kardinal Josip Bozanić. Veliki meštar Viteškoga reda kardinal Edwin Frederick O’Brien, dekretom od 21. ožujka 2017. uspostavio je Magistralnu delegaciju reda Svetoga groba jeruzalemskoga u Republici Hrvatskoj. Velikim priorom za Magistralnu delegaciju Reda u Hrvatskoj, dekretom što ga je 16. veljače 2015. potpisao Veliki meštar Viteškoga reda imenovan je zagrebački nadbiskup kardinal Josip Bozanić. Magistralnim delegatom Reda u Hrvatskoj imenovan je gospodin Claude Grbeša. Među novim vitezovima (9 laika i 2 svećenika) imenovan je i dužnosnik Željko Reiner.

Red Svetoga Groba u Jeruzalemu je rimokatolički papinski viteški red kojeg su izvorno osnovali augustinski Regularni kanonici Svetoga Groba u Bazilici svetoga groba u Jeruzalemu. Od 1945. godine Viteški Red Svetoga Groba u Jeruzalemu ima status pravne osobe u kanonskom pravu te stoji pod izravnom zaštitom pape, koji osobno imenuje Velikog meštra. Danas se procjenjuje da red ima oko 23.000 članova u 52 namjesništva diljem svijeta, uključujući i vladare, prinčeve i njihove supruge, te šefove država iz zemalja kao što su Španjolska, Belgija, Monako, Luksemburg i Lihtenštajn. Red je danas prvenstveno počasna, javna udruga vjernika konstituirana od Svete Stolice kanonskim pravom. U Europi postoje 24 namjesništva, 15 u SAD-u i Kanadi, 5 u Latinskoj Americi i 6 u Australiji i Aziji.

Članstvo u redu dobiva se preko pozivnice. Članovi moraju biti aktivni katolici (mogu biti i laici i kler), dobroga ponašanja te imati minimalno 25 godina. Članove mora preporučiti njihov mjesni biskup uz podršku nekoliko članova iz reda. Prije pristupanja redu, potencijalni članovi odlaze na duhovne pripreme.

Povjerenstvo napominje i kako se člankom 40. Ustava Republike Hrvatske jamči sloboda vjeroispovijedi i slobodno javno očitovanje vjere ili drugog uvjerenja.

Člankom 14. stavkom 5. ZSSI-a propisano je da dužnosnici smiju biti članovi upravnih i nadzornih tijela najviše dviju neprofitnih udruga i zaklada, ali bez prava na naknadu ili primanje dara u toj ulozi, osim prava na naknadu putnih i drugih opravdanih troškova. Navedeno ograničenje odnosi se na članstvo u upravnim i nadzornim tijelima udruga, dok je samo članstvo dužnosnika u udrugama dopušteno, odnosno nije ograničeno odredbama ZSSI-a.

Uvidom u prikupljene i javno dostupne podatke, Povjerenstvo utvrđuje kako Red Svetoga Groba u Jeruzalemu predstavlja organizaciju koju čini skupina vjernika, koja ima propisana pravila pristupanja i ponašanja za svoje članove. Titula viteza kojom je imenovan dužnosnik Željko Reiner prvenstveno je počasna i protokolarna titula navedenog reda, koja nije neuobičajena među istaknutim pojedincima i nositeljima javnih funkcija diljem Svijeta. Samo članstvo u navedenom redu Povjerenstvo stoga ne smatra protivnim načelima obnašanja javnih dužnosti u smislu članka 5. ZSSI-a, niti smatra da bi sama činjenica članstva dovodila u pitanje nepristranosti dužnosnika u obnašanju dužnosti potpredsjednika Hrvatskog sabora.

Uvidom u Izvješće o imovinskom stanju koje je dužnosnik podnio Povjerenstvu 21. veljače 2020. povodom promjene utvrđeno je da je u rubrici „Napomene“ naveo kako se ispravaka Izvješća odnosi, između ostalog, na korekciju prihoda te na članstva u udrugama i organizacijama. Udruge i organizacije koje nemaju OIB, a kojih je član su sljedeće: Akademija medicinskih nauka Bosne i Hercegovine, Sarajevo (počasni član od 2011.), Royal College of Physicians, London (fellow od 1.5.2007.), European Society of Cardiology, Sophia Antipolis (fellow od 1.9.2005.), American College of Cardiology, Baltimore (fellow od 1.2.2010.), American Heart Association, Dallas (član od 2012.), European Atherosclerosis Society, Göteborg (član od 1984.), International Atherosclerosis Society, Milano (član Europske federacije od 2018.), Viteški Red Svetoga Groba Jeruzalemskog, Vatikan/Zagreb (vitez od 23.3.2017.), Bratovština Gospe od utjehe-pojasa, Korčula (član od 1985.). Povjerenstvo smatra da je ovakav način prijavljivanja članstva, obzirom da se radi o stranim organizacijama koje nemaju OIB, prihvatljiv u smislu ispunjavanja obveza iz članka 8. i 9. ZSSI-a.

Slijedom navedenog, Povjerenstvo je utvrdilo kako navodi iz zaprimljene prijave od 25. veljače 2020. ne upućuju na moguću povredu odredbi ZSSI-a te je donijelo odluku kao u izreci.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Željko Reiner, osobnom dostavom
2. Podnositelj prijave, poštom
3. Objava na internetskoj stranici Povjerenstva
4. Pismohrana